XXX.  Ecclesiae Ravennatis jura confirmat.   (Anno 1125.) [UGHELLI,  Italia sacra,  II, 365.]
Author: Honorius II

HONORIUS episcopus, servus servorum Dei, venerabili fratri GUALTERIO Ravennati archiepiscopo, ejusque successoribus canonice promovendis.

Sacrosancta Romana apostolica Ecclesia ab ipso Salvatore nostro Domino Jesu Christo caput et cardo est omnium instituta. Non decet igitur a capite membra discedere, sed eminenti rationi, et superni provisioni capitis obedire: moderatrix autem discretio capitis singulorum membrorum officiosas actiones considerans uniuscujusque jus, et ordinem, et natura constitutum distincte reservat, et quibuscunque nobilibus vetustatis suae dignitatem, sine invidia sociali charitate custodit. Hac igitur inducti ratione honorem famosae Ravennatis Ecclesiae apostolicae sedis propriae specialis filiae sine diminutione aliqua volumus conservare, ideoque, venerabilis frater Gualteri, quem pro Ecclesiae strenuitate doctrinae, religionis, et morum honestate plena in Christo charitate diligimus, tuis rationabilibus postulationibus paternae pietatis affectu annuimus. Per praesentis itaque privilegii paginam confirmamus episcopatus videlicet Aemiliae provinciae, id est Parmae, Placentiae, Regii, Mutinae, Bononiae, Ferrariae, Adriae, Comacli, Imolae, Faventiae, Forolivii, Foripompilii, Bobii, Caesenae, Ficoclae. Praeterea confirmamus vobis exarchatum Ravennae, qui Romanae Ecclesiae juris est, et monasteria S. Alberti, S. Hilarii, seu caetera monasteria, et possessiones ad vestram Ecclesiam pertinentes per authentica privilegia ab antecessoribus nostris, et catholicis regibus traditas. Pomposiani quoque monasterii curam personae religionis tuae, salvo Ecclesiae nostrae jure, committimus, ut regulari disciplina per suam industriam reformetur. Nulli ergo omnino hominum facultas sit nostram Ravennatem Ecclesiam temere perturbare, aut possessiones ejus auferre, vel ablatas retinere, minuere, vel temerariis vexationibus fatigare, sed omnia integra conserventur tam tuis, quam clericorum et pauperum usibus profutura. Si qua igitur ecclesiastica in futurum saecularisve persona hanc nostrae constitutionis paginam sciens contra eam temere venire tentaverit, secundo tertiove commonita, nisi praesumptionem suam satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem Ecclesiae justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Honorius catholicae Ecclesiae episcopus. Ego Bonifacius card. S. Marci subsc. Ego Gregorius Card. SS. Apostolorum ss. Ego Benedictus cardinalis tit. Eudoxiae subsc. Ego Anastatus presb. card. tit. S. Clementis ss. Ego Conradus presb. card. tit. Pastoris subsc. Ego Desiderius presb. card. tit. S. Praxedis subsc. Ego Deusdedit card. presb. tit. S. Laurentii in. Damaso ss. Ego Petrus Pisanus presbyter cardinalis S. martyris.Susannae subsc. Ego Petrus card. tit. S. Callixti subsc. Ego Petrus presb. card. S. Marcelli subs. Ego Vitalis Albanensis episcopus subscr. Ego Petrus Portuensis episcopus subs. Ego Guilidinus Praenestinus episcopus subsc. Ego Aegidius Tusculanus episcopus subsc Ego comes S Mariae in Agro diac subsc Ego GG. diac. card. S. Mariae in Porticu subscr. Ego Romanus diaconus card. S. Angeli subscr. Ego GG. diaconus cardinalis sanctorum Sergii, et Bacchi, subscripsi, et alii quamplures. Dat. Laterani per manum Aimerici, an. 1125 Dominicae Incarnationis.